Pantau petugas barisan hadapan
SIMANGGANG: Kesibukan bertugas sebagai wakil rakyat ternyata tidak menghalang Menteri Muda Kesejahteraan Komuniti, Datuk Francis Harden Hollis untuk memantau keadaan petugas barisan hadapan yang melawan Covid-19 di sini. Ia terbukti apabila beliau telah melakukan lawatan terhadap Pusat Kuarantin dan Rawatan Berisiko Rendah (PKRC) Covid-19 di Stadium Tertutup, Kompleks Sukan Sri Aman di sini untuk bertemu para petugas berkenaan pada petang Selasa lepas. Beliau bersama rombongan telah tiba di pekarangan luar bangunan pusat tersebut pada 3.00 petang. Kedatangan mereka disambut oleh Dr. Vong Chiew Ming, Dr. Deborah Teh Lay Yuen dan Ketua Penolong Pegawai Perubatan Hospital Sri Aman, Osman Midan. Sebaik sahaja tiba, Harden dan rombongan kemudiannya mendengar taklimat yang disampaikan oleh Pengarah Hospital Sri Aman, Dr. Hazwani Mohd Yusop di luar berkaitan pengurusan Pusat PKRC di luar bangunan stadium tersebut. Ahli Dewan Undangan Negeri (ADUN) Simanggang itu kemudiannya bertindak menyampaikan bantuan makanan, minuman dan sebuah mesin ‘Water Dispenser’ bagi tujuan kegunaan petugas barisan hadapan dan pesakit di pusat tersebut. “Saya mengucapkan setinggi-tinggi terima kasih kepada pihak Perbadanan Sukan Negeri Sarawak kerana memberi kebenaran untuk menjadikan stadium tertutup di sini sebagai PKRC bagi menampung keperluan rawatan serta penjagaan pesakit Covid-19. “Justeru saya berharap agar petugas barisan hadapan di pusat tersebut selamat menjalani tugas dan memanfaat sebaik mungkin sumbangan yang diterima oleh mereka selama bagi kegunaan diri masing-masing,” kata beliau.Harden kemudiannya menyaksikan kerja pembersihan pekarangan luar bangunan PKRC yang dilaksana oleh pihak Balai Bomba dan Penyelamat (BBP) Sri Aman sebelum mengakhiri lawatannya di situ. Turut hadir, Residen Bahagian Sri Aman, Indit Bangai, wakil Pegawai Kesihatan Bahagian Sri Aman, Dr. Gwendolen Luciana Sylvester Gurang dan Setiausaha Sulit kepada Harden iaitu Jilin Itar. Oleh VALENTINE NGUMBANG 
See author's posts
